ചെങ്കോട്ടയുടെ മാറ്റുകൂട്ടി ഒളിമ്ബിക്സ് താരങ്ങളുടെ സാന്നിധ്യം അഭിമാന താരങ്ങളെ ആദരിച്ച് പ്രധാനമന്ത്രി ന്യൂഡല്ഹി: ടോക്കിയോ ഒളിമ്ബിക്സില് വിജയികളായ അത്ലറ്റുകളെ ചെങ്കോട്ടയില് അഭിനന്ദിച്ച് പ്രധാനമന്ത്രി നരേന്ദ്രമോദി. 2020 ഒളിമ്ബിക്സില് രാജ്യത്തിന്റെ അഭിമാനമുയര്ത്തിയ താരങ്ങളാണവര്. ഓരോ ഭാരതീയന്റെയും ഹൃദയത്തെ മാത്രമല്ല ഭാവി തലമുറയെയും കൂടിയാണ് നിങ്ങള് പ്രചോദിപ്പിച്ചതെന്നും ചെങ്കോട്ടയിലെത്തിയ ഒളിമ്ബിക്സ് താരങ്ങളോട് പ്രധാനമന്ത്രി പറഞ്ഞു. 13 വര്ഷത്തിന് ശേഷം ആദ്യമായി സ്വര്ണമുള്പ്പെടെ ഏഴ് മെഡലുകള് നേടിയ ഇന്ത്യ എക്കാലത്തെയും മികച്ച പ്രകടനമാണ് 2020 ടോക്കിയോ ഒളിമ്ബിക്സില് രേഖപ്പെടുത്തിയതെന്നും സ്വാതന്ത്ര്യദിന പ്രസംഗത്തില് പ്രധാനമന്ത്രി പറഞ്ഞു. സ്പോര്ട്സിനെ മുഖ്യധാരയില് ഉള്പ്പെടുത്താതിരുന്ന ഒരു കാലമുണ്ടായിരുന്നു. കളിക്കുന്നത് തുടര്ന്നാല് ജീവിതം നശിക്കുമെന്ന ഉപദേശമാണ് മാതാപിതാക്കള് നല്കിയിരുന്നത്. എന്നാലിന്ന് ശാരീരികക്ഷമതയെയും കായികത്തെയും കുറിച്ചുള്ള അവബോധം ജനങ്ങള് മനസിലാക്കുന്നു. അതാണ് ഇത്തവണത്തെ ഒളിമ്ബിക്സില് രാജ്യം കാണാനിടയായതെന്നും മോദി പറഞ്ഞു. സ്വര്ണ മെഡല് ജേതാവും ജാവലിന് ത്രോ താരവുമായ നീരജ് ചോപ്രയും വെങ്കല മെഡല് ജേതാക്കളായ ബാഡ്മിന്റണ് താരം പി.വി സിന്ധു, ഗുസ്തി താരങ്ങള് രവികുമാര് ദാഹിയ, ബജ്റംഗ് പൂനിയ എന്നിവരും ഉള്പ്പെടെ 240ഓളം ഒളിമ്ബ്യന്മാര് ചെങ്കോട്ടയിലുണ്ടായിരുന്നു. സ്പോര്ട്സ് അതോറിറ്റി ഓഫ് ഇന്ത്യയുടെയും സ്പോര്ട് ഫെഡറേഷന്റെയും പ്രതിനിധികളും ചടങ്ങില് പങ്കെടുത്തു. സ്വാതന്ത്ര്യദിനത്തില് പ്രധാനമന്ത്രി രാജ്യത്തെ അഭിസംബോധന ചെയ്യുന്ന ചടങ്ങിനിടെ ആദ്യമായാണ് കായിക മേഖലയെ പ്രതിനിധീകരിച്ച് ഇത്രയധികം അത്ലറ്റുകള് ചെങ്കോട്ടയില് സാന്നിധ്യമറിയിച്ചത്.